Ma nuɣal ar tallit tis tlata, anda imeskaren faqqen i wuguren, bdan seɣtayen deg-s yennulfa-d wayen ur yellin ara di talliyin iɛeddan, ɣef waya i as-isemma Bonfour tallit n tseknawalt tusnant. Ad naf asexdem n tira tamsislant akked leqdic ɣef tjerrumt akked tseddast, imi fkan i yal awal taggayt-is akked tbadudt d umedya i tikkelt tamenzut. Ma d tallit taneggarut, afares yennerna aṭas, yemgarad ɣef wayen iɛeddan, imi di tallit aki bdan banen-d isegzawalen aynutlayan n teqbaylit am win n Boumara.